​ከፍተኛ ሊግ ክለቦች ዝግጅት፡ አማራ ውሃ ስራ 
የአማራ ውሃ ስራዎች ኮንስትራክሽን ድርጅት (አውስኮድ) አስቀድሞ በኢትዮዽያ ብሔራዊ ሊግ በኋላም በከፍተኛ ሊግ ውድድር ውስጥ ጥሩ ተፎካካሪ በመሆን ቢታወቅም እንዳለው የተጫዋች ጥራት እና ከፍተኛ የገንዘብ አቅም ወደ ፕሪምየር ሊጉ ማደግ ተስኖታል ።በ2009 ላይ በከፍተኛ ሊጉ በነበረው ተሳትፎ በምድብ ሀ አምስተኛ ደረጃ ይዞ ያጠናቀቀው አማራ ውሀ ስራ ለዘንድሮ የውድድር አመት በርካታ ተጫዋቾችን በማስፈረም ላይ የሚገኝ ሲሆን ከመስከረም መጀመርያ አንስቶ በዛው በባህርዳር ከተማ ዝግጅቱን እያደረገ ይገኛል።ክለቡ ባሳለፍነው የውድድር አመት በነበረው ጉዞ ውስጥ እንደ ክፍተት የተመለከተው ወደ ክለቡ የሚመጡ ተጨዋቾች በተለያዩ ክለቦች ተዟዙረው በመጫወት የሚታወቁ እና በፍላጎት የማይጫወቱ መሆናቸው መሰረታዊ ክፍተት ሆኖ እንዳገኙት ክለቡ አመራሮች ይናገራሉ። ዘንድሮ በነበረው የዝውውር እንቅስቃሴም ካለፈው ትምህርት በመውሰድ የጨዋታ ፍላጎታቸው የተሻሉ ተጫዋቾች ወደ ክለቡ እንደመጡ ተገልጿል፡፡በከፍተኛ ሊግ በ2010 የውድደር አመት በምድብ ሀ የተመደበው አውስኮድ የመጀመርያውን ጨዋታ የቀድሞ ስያሜውን ኢት ውሃ ስፖርት በመቀየር በአዲስ ስያሜ የሚጠራው ኢኮስኮን ባህርዳር ከተማ ላይ የሚገጥም ይሆናል ።